b'\n_START_ARTICLE_\nBaltasis fosforas\n_START_PARAGRAPH_\nBaltasis fosforas (angl. white phosphorus, rus. \xd0\xb1\xd0\xb5\xd0\xbb\xd1\x8b\xd0\xb9 \xd1\x84\xd0\xbe\xd1\x81\xd1\x84\xd0\xbe\xd1\x80)\xc2\xa0\xe2\x80\x93 alotropin\xc4\x97 fosforo modifikacija; mink\xc5\xa1ta balta med\xc5\xbeiaga (nuo priemai\xc5\xa1\xc5\xb3 gali b\xc5\xabti gelsvo atspalvio), naudojama kaip pagrindin\xc4\x97 med\xc5\xbeiaga padegamuosiuose ginkluose ir d\xc5\xabm\xc5\xb3 u\xc5\xbedang\xc5\xb3 statymo priemon\xc4\x97se._NEWLINE_Baltojo fosforo lydymosi temperat\xc5\xabra 44,1 \xc2\xb0\xd0\xa1. Tankis 1823 kg/m\xc2\xb3._NEWLINE_I\xc5\xa1vaizda labai pana\xc5\xa1us \xc4\xaf i\xc5\xa1balint\xc4\x85 va\xc5\xa1k\xc4\x85 ar parafin\xc4\x85. Lengvai pjaustomas peiliu. Paprastai inertini\xc5\xb3 duj\xc5\xb3 atmosferoje liejamas \xc4\xaf lazdeles ar kitos formos luitelius, laikomas distiliuotame vandenyje ar kitoje bedeguon\xc4\x97je aplinkoje._NEWLINE_Labai chemi\xc5\xa1kai aktyvus. Kambario temperat\xc5\xabroje l\xc4\x97tai oksiduojasi ir d\xc4\x97l to \xc5\xbealsvai \xc5\xa1vyti (chemiliuminescencija).\n_START_SECTION_\nPadegamieji ginklai su baltuoju fosforu\n_START_PARAGRAPH_\nBaltuoju fosforu u\xc5\xbetaisomi padegamieji \xc5\xa1audmenys\xc2\xa0\xe2\x80\x93 artilerijos sviediniai, minosvaid\xc5\xbei\xc5\xb3 minos, aviacin\xc4\x97s bombos, granatos._NEWLINE_Dabar fosforiniai ginklai laikomi prie\xc5\xa1taringais, kadangi baltasis ginklas ne tik labai efektyvi padegamoji med\xc5\xbeiaga, bet ir labai nuodingas (0,1 g\xc2\xa0\xe2\x80\x93 mirtina doz\xc4\x97 suaugusiam \xc5\xbemogui). Tod\xc4\x97l svarstoma, ar jo naudojimas netur\xc4\x97t\xc5\xb3 b\xc5\xabti reguliuojamas cheminio ginklo konvencij\xc5\xb3._NEWLINE_JAV baltasis fosforas \xc5\xbeymimas santrumpa WP (nuo white phosphorus), pagal tai jo \xc5\xbeargoninis pavadinimas yra Vilis Piteris (Willy(ie) Pete ar Willy(ie) Peter)\n_START_SECTION_\nFosforiniai ginklai I ir II pasauliniuose karuose\n_START_PARAGRAPH_\nBritanijos armija padegam\xc4\x85sias baltojo fosforo granatas \xc4\x97m\xc4\x97 naudoti 1916\xc2\xa0m. pabaigoje._NEWLINE_ I pasauliniame kare minosvaid\xc5\xbei\xc5\xb3 minas, artilerijos sviedinius, raketas ir granatas su fosforu naudojo JAV, D. Britanija ir kit\xc5\xb3 Brit\xc5\xb3 Taut\xc5\xb3 Sandraugos \xc5\xa1ali\xc5\xb3 bei Japonijos armijos tiek kaip padegamuosius, tiek kaip d\xc5\xabminius ginklus._NEWLINE_II pasaulinio karo metais D. Britanijos armijai buvo gaminamos padegamojo butelio tipo fosforin\xc4\x97s granatos, kurios buvo skirtos atremti galimam Vokietijos kariuomen\xc4\x97s i\xc5\xa1silaipinimui \xc4\xaf D. Britanij\xc4\x85._NEWLINE_ JAV kariuomen\xc4\x97 naudojo padegam\xc4\x85sias fosforines minosvaid\xc5\xbei\xc5\xb3 minas._NEWLINE_Vokietijos, D. Britanijos ir JAV aviacija naudojo fosforines padegam\xc4\x85sias aviacines bombas._NEWLINE_Padegam\xc5\xb3j\xc5\xb3 ginkl\xc5\xb3 naudojimas prie\xc5\xa1 civilius u\xc5\xbedraustas 1980\xc2\xa0m. JTO konvencija.'